Dizajnový skvost, bez debát
Podrobnejšie info o štúdii nepoznáme. Technika je jedna veľká neznáma. Pod dlhou kapotou môže driemať niečo silné. Nasvedčuje tomu brzdový systém Brembo, ktorý vyzerá "predimenzovane". Štyri koncovky výfuku v rohoch opticky rozširujú karosériu športovo elegantných tvarov. Interiér pôsobí v retro minimalistickom štýle. Pripomína Mazdu MX-5. Na rozdiel od nej disponuje luxusnými materiálmi s drevenými obkladmi a prémiovou kožou. Dizajnovo dielo preberá prvky z krásneho RX-Vision a súčasných produkčných typov. Ide o sedan, pripomínajúci dynamické kupé. Božský je, ako inak, najmä pohľad na "zadok". Ešte stále sa bavíme o aute.
Budúce Mazdy by mali vyzerať TAKTO!
Kai Concept predobrazom Mazdy 3
Vision Coupe predstavia spolu s Kai Concept, predobrazom novej Mazdy 3. Tá za väčším spoločníkom vzhľadovo veľmi nezaostáva. Preberá podobné prvky exteriéru aj interiéru. Pôsobí ešte agresívnejšie a športovo, a zároveň o čosi menej elegantne. Posúďte sami.
Zástupcovia hirošimskej značky priznávajú, že oba koncepty "definujú štýl budúceho Mazda dizajnu". Skvelá správa.